정조 15년
辛亥四月初四日午時上御誠正閣有司堂上漢城判尹入侍時同副承旨徐美修假注書趙台榮記事官洪樂游徐有聞有司堂上趙鼎鎭漢城判尹具㢞以次進伏訖上敎㢞曰各部弊釐正事有何商量乎㢞曰臣於向日登筵時伏承聖敎以五部卽都民休戚所係凋弊難支愈往愈甚深軫蘇救之方縷縷下敎諄複懇摯至以今之部官卽古之洛陽令而官員則爲謀避苟充之窠下屬則有烏合渙散之形必欲大加釐革變通官制使其官員作爲名官下輩變成豐富爲敎臣欽仰聖意思所以一分對揚之道就議大臣銓官及有司之臣略有料量者敢此仰達矣蓋部官雖士夫蔭窠而以職務則最劇以官樣則至薄輒皆厭避便成苦海兼以下屬無恒久之心威令無統率之望今若依聖敎奉事則改爲參下都事作三十朔陞六之窠都事則取洛陽令之義以出六滿朔數者兼詞訟而陞五品改之曰令則官名旣淸而亦有所據將爲擇擬之窠願差之職伏願更加下詢而處之何如上曰依此爲之仍爲定式旣欲擇人則自可得人而尋常郞潛尙云出宰百里況部官旣掌決訟之任略寓牧民之責此正肄習他日百里之階梯此而無弊擧職則守令有窠必須先從肄習者差送實合器使之實政自今各部令之準朔者先除守令事分付銓曹如已經守令而爲部官者不必一例用此式以此意一體分付可也㢞曰以生財之道言之在經費無所關緊在事面無所妨礙然後始可着手而勢將就京外財賦衙門而推移區劃以爲永久接濟之道矣臣聞湖南有前道臣沈頤之自備八千石之米三四年之間似已過萬餘石而自度支句管云矣此與元會付有異若年年取其千餘石耗條依詳定三兩之價作錢三千餘兩移劃於五部則雖除其如干馱價一部所分將爲每年六百兩此庶可爲補益之方而若其取用之道付之於京兆及各部則典守之節不及有錢穀衙門若依刑漢兩司例付之賑廳計其容入逐朔移送實爲兩便而今年是設始之初也若待歲末耗條之出則其前無以接濟若欲以昨年耗條取用則今其元數爲一萬六百四十石將有萬石見縮之歎將來無以排比今年則嶺湖南昨年加分耗條中米各五百石式區劃取用明年爲始取用湖南似合事宜加分耗作錢上來間以賑廳漢城府所屬餘置錢三千九百餘兩中自今朔推移先送待作錢上來計數還報似好下詢大臣處之何如上曰內而各司外而營閫纔有用處輒以耗條區劃卽近來不新奇之籌謨若此則一備吏擧行足矣何必詢諮於籌謨之地乎此所以每以爲如何者然卿之所請湖南此穀雖未詳設施委折以此穀矯此弊不害爲得之空中失之空中而年穀之逐年屢豐有未可必則千石本摠如或減縮又將何以給代且聞部屬添給之錢欲以二兩爲準云不爲則已旣爲之而若是些略烏在其換貧爲富之本意乎以此以彼更合商量處之卿與有司堂上就議大臣仍令廟堂論理指一草記可也㢞曰官制旣已變通財力亦且區劃則各部難支之弊庶或蘇革而但欲使之有官長之體則稍畀詞訟之權統攝當部之民然後始可有實效矣部內二十兩以下及酗酒鬪驅等說依舊規一竝付之於該部聽理其中若有干犯稍重者則自該部報于本府自本府移送秋曹照律科治甚好以此定式施行何如上曰雖不作式自有舊典而近來部官輩反不無法外聽理之弊民之受困亦足可悶且以渠輩職責言之句管而已統攝而已可也捧債徵債等事過加假其權則旣有刑漢城府不但有侵官之嫌彼諸部官未經事者聽理決難一一中窾此後鬪驅酗酒等事申明舊典着意照察如債錢等事雖屬舊典之應在限內者毋或徑先聽理渠輩必告于曹府決處事申飭可也㢞曰各司之侵漁部隷無處不然而成均館左右捕廳及巡廳又其最甚者也捕廳巡廳則稱以座更之見闕成均館則稱以知委之不勤而甚至齋學毋論公私事率皆公然推捉少不如意則狼藉毆打甚至於突入部中恣意作拿如是之際部隷輩怯於見捉獸駭鳥散部官則傍無一人坐守空廨雖欲逐出其勢末由景色之愁亂下習之無嚴尤極可駭此實部隷難支之痼弊臣謂部隷輩或有不勤擧行之事各司郞及巡將從事官泮館之久任郞廳四學之敎授訓導論列罪狀報于京兆使之嚴治而大臣分付及承政院內閣備邊司議政府漢城府之外雖五上司各軍門不得任意推捉或囚禁事定式而如有犯者自臣府草記論罪何如上曰旣爲渠輩制其保存之策則加其料而不除其弊何異於不爲此後先自成均館之法外侵漁各別痛禁陞試庠製旣非科場則捧甘五部知委洞里坊曲使諸生聞風來赴足矣名以堂堂賢關爲此微事貽此巨弊萬萬不成說如是定式之後雖一吏一隷屬於各部者招入香橋以內一步地者朝令自賢關犯之何可曰首善乎當該大司成拿致王府施以違制書之律久任郞亦爲重勘吏隷中作奸者嚴刑定配萬一事出儒生則堂郞勿論儒生移送攸司照法勘處事嚴飭分付巡將監軍及捕廳之以座更事雖有執頉者只治任掌部屬則送言京兆治罪若此而更有犯科者巡將監軍及捕將等亦爲拿問重勘不徒此也政院內閣議政府備邊司刑漢城府外勿爲推治各軍門無得用棍必皆言送京兆科治事定式以此定式作一木牌各佩部屬以爲憑考之地可也㢞曰文臣製述與殿講時進不進單子例自軍職廳擧行而各該部之替當知委未知創於何時而況數少部隷疲於奔走每有空衙之時名以官府焉有如許事體乎內閣則抄啓文臣應製等事初不相關於各部而獨文臣製述殿講時軍職廳之自來擧行者忽使部屬替當者已極怪駭而至於陞補學製其所知委自有規式則泮學吏隷之自下迫督作一操縱徵索之資者事之寒心莫甚於此臣意自今以後文臣製述殿講等事依舊例自軍職廳擧行陞補學製則當其出令時陞補則大司成移文京兆學製則敎授報于京兆自京兆發甘各部自各部知委洞任事面得宜弊端自祛如是定式之後儻或有如前侵責之擧則自臣府泮學該吏隷捉囚嚴繩不飭之久任郞廳訓導草記論勘何如上曰依爲之㢞曰各部諸處座更任掌輩着實定送而座更各司稱以見闕或稱以兒弱每每推捉部隷其所恐喝無所不至而其執頉之眞僞虛實以一邊之言難以詳知自今以後各處座更之有頉者自其本處卽爲移文當部使之詳査治罪而禁其推捉之弊則座更無疎虞之患而部屬有支保之道此亦一體定式嚴斷何如上曰依爲之㢞曰內農圃染藍輸納時以道路汚穢之修掃事當部書員使令逐日待令於路傍若至畢納則將近一朔云此亦爲弊之大者永爲革罷似好而臣取考庚辰事目則凡部隷治道導駕衙門外督責待令者一切嚴禁而每於動駕時班首班末禁府留陣司憲府待令等事甚無意義此後依事目永爲革罷何如上曰依爲之無敢一毫違越至於內農圃事尤爲駭然此後萬一如前載來之中官定配圃吏刑治可也㢞曰部屬輩本來秪殘之中最爲日夕遑遑晷刻難支者卽莫過於情債一事也今雖區劃財力增其料食將未免盡入於上各司許多人情之費而猶有難繼之患則更無着手之處脫衣缷笠賣此應彼畢竟侵漁之害及於民間其勢顧安得不然而況前此所食極不成樣而以此遍應各處之徵索尤豈不椎剝膚髓赤立倒懸如乞丏之形也哉今此變通之時非但稍厚其料食而已凡係上各司情債一竝嚴禁痛革然後始可有眞箇實效而此若因循置之則雖或加其料食猶不免依舊貧殘朝家莫大之惠澤將歸於無實此後上各司情債一款雖葉錢粒米若或有侵責徵求之弊則該部官論報京兆不飭之官員自京兆據實草記而其討索之吏隷雖屬上司勿爲進來直爲囚禁痛治後一一推給事定式施行各部吏隷之情債旣已痛革料食亦令稍厚而一任部官之立落則差汰無常爲弊不些京兆首堂外毋得差汰之意一體定式何如上曰依爲之㢞曰尊位成冊纔已畢捧而但徒存其名不行其事則與前乍差旋罷之時無異蓋一洞之中分契甚多尊位不能遍察凡係疾苦善惡坊役勤慢中任隨事糾察告于尊位則尊位使洞長里任言送該部稍涉緊重者使中任手本于該部從輕重懲治則梗頑之民知所畏憚可保其有實效而若不自朝家別般申飭則有非特敎復舊之意故敢此仰達矣上曰依爲之五家統之法祖宗朝金石之典不啻昭然況於先朝著成事目頒之中外有以仰統攝管轄以寓五衛遺制之聖意豈不誠盛哉休哉洞有掌卽隊之正也里有任卽旅有帥也坊契之尊位如部將各部之官如五衛將亞尹如副摠管京兆尹如都摠管在昔五衛之時崇祿判書以下皆隷於是軍職之稱卽此意也至今以崇祿以下無實職者皆於龍驤虎賁忠武等諸衛之司直護軍等軍銜例付古例雖難一一追復所謂尊位諸人若於管下洞里之事十分着念申修先朝五家統定式必勝於近來尊位之只有其名然若於頒令之後無實效則反不如不爲姑且置之以責來效第令知此意俾各實心照管尊位中朝官之太不句檢者士庶之反或貽弊者各其部官時或擧其尤無謂尤無狀者報于本府朝官則草記論罪士庶則本府直斷至於尊位差出亦不至如前麥浪俾有循名責實之效可也出擧條㢞曰北部所報中延禧宮契居幼學李基常女年二十二定婚於南陽居洪重祚子云故移文畿營定婚與否知委該邑而回移未及上來於書啓定限日故未免見漏矣追到回移中定婚果爲的實云亦爲題給之意分付賑廳何如上曰依爲之出擧條命㢞先退上曰都承旨與黃海監司統制使入侍賤臣承命出與行都承旨洪明浩黃海監司李敬一統制使李潤慶偕入進伏命敬一等進奏職姓名訖敎敬一曰本道鄕戰之弊非但頑鄕之犯法而已自道伯守令或不無啓其弊端云寧不駭痛乎大抵按道之法惟在威生於廉卿須到營後悉心修擧益勉廉白可也敎潤慶曰新自北閫上來北閫如有可矯之弊俱爲陳達可也潤慶日北關軍政以儒風之極盛簽丁之艱辛在在皆然不可不稍變軍制而往在丁卯年間連値歲荒人民零星果有改軍制之擧而今則實非人民之不足專由於儒弊之滋多乃以親騎衛之素稱驍健今不免疲殘以臣愚淺之見則北土俗習無論鄕武爭任成風若使大小差任一從親騎衛案中差出則豪富健兒必爭願入軍籍始可釐定宿弊恐不如前矣上曰大臣旣經北伯使之稟處可也出擧條潤慶曰北關有行本兩營其所去來今無緊關之事而移住之際徒貽營邑軍卒之許多般弊端以臣迷賤之見則罷去移住一款恐合便宜矣上曰出擧條稟處可也出擧條命退諸臣以次退出